C 70/23

Nimen rekisteröintihakemuksen julkaiseminen maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan b alakohdan nojalla

(2022/C 70/08)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 51 artiklassa (1) tarkoitetulla tavalla kolmen kuukauden kuluessa tästä julkaisemisesta.

AIDON PERINTEISEN TUOTTEEN TUOTE-ERITELMÄ

”Sopa da Pedra de Almeirim”

EU-nro: TSG-PT-02627 – 6. elokuuta 2020

Jäsenvaltio tai kolmas maa: Portugali

1. Rekisteröitävä nimi / rekisteröitävät nimet

”Sopa da Pedra de Almeirim”

2. Tuotelaji

Luokka 2.21 Valmisateriat

3. Rekisteröinnin perusteet

3.1. Onko tuote seuraavien vaatimusten mukainen: (rastita ruutu ☒ tai ☐)

☒ Se vastaa tuotanto- tai jalostusmenetelmän tai koostumuksen osalta perinteistä käytäntöä kyseisen tuotteen tai elintarvikkeen kohdalla.

☐ Se valmistetaan perinteisesti käytetyistä raaka-aineista tai ainesosista.

Nimeä ”Sopa da Pedra de Almeirim” käytetään toisinaan väärin. Esimerkiksi internethaun tuloksena voi löytyä useita Sopa da Pedra de Almeirim -keiton reseptejä, joissa sen valmistukseen käytetään naudanlihaa, porkkanoita ja kaalia, vaikka ne eivät sisälly Sopa da Pedra de Almeirim -keiton alkuperäiseen reseptiin.

Kun käytetään nimeä ”Sopa da Pedra de Almeirim”, sillä viitataan tiettyyn tuotteeseen, joka on valmistettu tietyistä ainesosista (ja ainoastaan niistä) noudattaen sekä tuote-eritelmää että erityistä valmistusmenetelmää.

3.2. Onko nimi seuraavien vaatimusten mukainen:

☒ Se on ollut perinteisesti käytössä kyseiseen tuotteeseen viitattaessa.

☐ Se osoittaa tuotteen perinteisen luonteen tai erityisluonteen.

Nimeä ”Sopa da Pedra de Almeirim” käytetään edelleen, ja siihen viitataan useissa teoksissa, jotka mainitaan 4.3 kohdassa.

Nykyään nimeä ”Sopa da Pedra de Almeirim” kantava keitto on ollut Almeirimissa tyypillinen ruoka jo satojen vuosien ajan. Sen kaupallinen tarjoaminen laajemmalle yleisölle alkoi vuonna 1960, kun ravintolat alkoivat valmistaa ja tarjoilla keittoa tällä nimellä. Fyysisten ominaisuuksiensa vuoksi tätä karkeajakoista, punaruskeaa ja useita ainesosia sisältävää keittoa on verrattu kiviin, jotka yhä päällystävät useita Almeirimin vanhankaupungin katuja. Niinpä sitä ryhdyttiin kutsumaan nimellä ”Sopa da Pedra de Almeirim”.

4. Kuvaus

4.1. Kuvaus 1 kohdassa nimetystä tuotteesta, mukaan lukien tärkeimmät fyysiset, kemialliset, mikrobiologiset tai aistinvaraiset ominaispiirteet, jotka osoittavat tuotteen erityisluonteen (tämän asetuksen 7 artiklan 2 kohta)

Sopa da Pedra de Almeirim on vihanneksista, erityisesti pavuista ja perunoista, sekä sianlihasta (sorkista, poskista, pekonista ja makkaroista) valmistettu erikoisuus.

Fyysiset ominaisuudet

Papujen, perunan ja makkaran kaltaiset ainesosat tekevät Sopa da Pedra de Almeirim -keiton koostumuksesta sakean ja karkeajakoisen. Ruokalajin nimi on saanut alkunsa näistä fyysisistä ominaisuuksista, jotka muistuttavat Almeirimin vanhimpien katujen kiveystä.

Taulukossa I on esitetty pääainesosien tärkeimmät fyysiset parametrit ja raja-arvot:

Parametri (keskimäärin) Huomautukset Ainesosat Koko (cm) Kuivattu pintopapu 1,0 – 2,0 Peruna 0,5 – 3,0 Kuutioitu Sianliha: sorkka ja/tai poski 1,0 – 3,0 Etu- tai takasorkka Paksuus (mm) Makkara: chouriço ja morcela 4,0 – 10,0 Viipaloitu Makkara: farinheira 5,0 – 12,0 Viipaloitu

Aistinvaraiset ominaisuudet

Keitto on väriltään punaruskeaa, ja siinä on erikokoisina paloina ainesosia, joita ovat esimerkiksi makkarat, liha, peruna ja korianteri.

Pavuista erittyvä kermamainen neste sakeuttaa liemen. Myös keitossa olevat pienet perunakuutiot tekevät siitä paksumpaa.

Sopa da Pedra de Almeirim on sakea keitto. Sianliha tekee keitosta täyteläistä, ja papujen ja perunoiden tasainen yhdistelmä antaa sille samettisen koostumuksen. Sianlihan ja makkaroiden ansiosta keitossa on voimakas ja tasapainoinen maku. Siinä on myös aavistus mausteita, kuten morcela-makkaran sisältämää neilikkaa ja kuminaa sekä chouriço-makkaran sisältämää paprikaa. Tuore korianteri tuo keittoon raikkautta.

Keitossa yhdistyvät kaikki nämä maut ja koostumukset, ja sille ovat tyypillisiä makkaroiden ja sianlihan mausteisuus sekä tuoreen korianterin raikkaus.

4.2. Kuvaus 1 kohdassa nimetyn tuotteen tuotantomenetelmästä, jota tuottajien on noudatettava, mukaan lukien tapauksen mukaan käytettyjen raaka-aineiden tai ainesosien laji ja ominaisuudet sekä menetelmä, jolla tuote valmistetaan (tämän asetuksen 7 artiklan 2 kohta)

Raaka-aineet

Sopa da Pedra de Almeirim -keiton valmistuksessa käytettävät raaka-aineet ja muut ainesosat ovat seuraavat (50 litraan keittoa):

— Kuivattu pintopapu (6–8 kg)

— Sianlihasta valmistettu chouriço-makkara (1,4–2,1 kg)

— Morcela-verimakkara (1,4–2,1 kg)

— Farinheira-makkara (1,35–2,25 kg)

— Siansorkka ja/tai -poski (15–25 kg)

— Suolattu pekoni (0,5–1,5 kg)

— Peruna (15–25 kg)

— Sipuli (2,5–5 kg)

— Tuore korianteri – ennen kypsentämistä ja sen jälkeen (30–150 g)

— Valkosipuli (250–500 g)

— Laakerinlehti (10–30 kuivattua laakerinlehteä)

— Pippuri (15–25 g)

— Paprikajauhe (30–150 g) ja/tai paprikatahna (200–350 g)

— Oliiviöljy (1–2,5 l) ja/tai sianihra (200–400 g)

— Vesi (niin paljon, että keittoa saadaan ilmoitettu määrä)

— Suolaa maun mukaan

Valmistelu – noin 30–60 minuuttia

Sorkat suolataan edeltävänä päivänä. Ylimääräinen suola huuhdotaan sorkista juuri ennen keittämistä. Kuivatut pavut liotetaan etukäteen tai huuhdellaan vedellä ennen kattilaan laittamista. Sipuli ja valkosipuli hienonnetaan. Perunat kuutioidaan.

Kypsytys – noin 2–4 tuntia

Kattilaan laitetaan vesi, pavut, sipuli, valkosipuli, paprikajauhe ja/tai paprikatahna, pippuri, laakerinlehdet ja mahdollisesti muut mausteet kuten korianteri, oliiviöljy tai sianihra (ei välttämättä tässä järjestyksessä). Ainesosat laitetaan kattilaan kylminä, niitä ei paisteta.

Seuraavaksi joukkoon lisätään sorkat, posket, pekoni ja makkarat. Farinheira-makkarat voidaan lisätä joukkoon myöhemmin, kun sorkat ja pintopavut ovat lähes kypsiä. Jotkut kokit keittävät ne erikseen, jotta ne eivät halkea.

Kun keitto on kypsää, liha ja makkarat otetaan pois kattilasta ja niiden annetaan jäähtyä. Sen jälkeen liha leikataan pieniksi paloiksi ja makkarat siivutetaan.

Seuraavaksi kattilassa hautuvaan liemeen lisätään pieniksi erikokoisiksi kuutioiksi leikatut perunat. Tässä vaiheessa mausteita voidaan tarvittaessa lisätä. Perunoiden kypsyttyä liesi kytketään pois päältä. Keiton annetaan vetäytyä, jotta pavuista erittyvä kermamainen neste sakeuttaa liemen. Perunakuutioiden tulisi olla jo niin pehmeitä, että niiden reunat ovat alkaneet pyöristyä, mikä osaltaan sakeuttaa keittoa. Näin varmistetaan, että kaikki ainesosat muodostavat yhdessä tasaisen ja samettisen keiton.

4.3. Tuotteen perinteisen luonteen todistavat tärkeimmät tekijät (tämän asetuksen 7 artiklan 2 kohta)

Jo ennen kuin Sopa da Pedra de Almeirim -keitto sai nykyisen nimensä, se oli Tagus-joen varrella sijaitsevalla maatalousalueella asuvien maanviljelijöiden perheissä perinteisesti valmistettu ruoka.

Omavaraisviljely oli alueella erityisen tärkeää, sillä alue oli kuninkaan ja hänen hovinsa virkistyskäyttöön varattu riistan suoja-alue, minkä vuoksi metsästys oli paikallisilta kielletty. Siksi väestön selviytyminen riippui olennaisesti puutarhassa viljellyistä vihanneksista ja itse kasvatetuista sioista, jotka teurastettiin talvella ja hyödynnettiin kokonaan.

Juuri nämä raaka-aineet muodostavat kuuluisan Sopa da Pedra de Almeirim -keiton ainesosat, vaikka resepti voikin vaihdella perheestä toiseen. Perheet viljelivät papuja ja perunoita, ja sianlihaa säilöttiin suolaustynnyreissä ja käytettiin makkaroiden valmistukseen. Nämä tuotteet muodostivat yleensä perustan alueen perinteiselle keitolle, joka oli hyvin ravitsevaa ja antoi voimaa raskaiden maataloustöiden tekemiseen. Koska sianlihaa, pekonia ja makkaraa sisältävä keitto oli täyttävää, sen katsottiin vastaavan kokonaista ateriaa. ”Tämä resepti on laajalle levinnyt, ja se on lähtemätön osa Almeirimin kansankulttuuria”, toteaa kotiseutututkija Eurico Henriques, joka on myös Almeirimin kulttuuriasioista vastaava kunnanvaltuutettu.

Vasta paljon myöhemmin, 1960-luvun alussa (60 vuoden kuluttua), keittoa alettiin kutsua nimellä ”Sopa da Pedra de Almeirim”. Tämän paikallisen erikoisuuden suosio kasvoi suurelta osin pienen ruokakaupan ansiosta, jota pitivät kalakauppias José Manuel ”Toucinho” ja hänen vuonna 1912 syntynyt vaimonsa Maria Manuela Aranha, jota pidetään sopa da pedran äitinä. Marian äiti Mariana oli valmistanut tätä liha-papukeittoa jo kauan ennen vuotta 1960 [ks. Morreu a Mãe da Sopa da Pedra – YouTube, julkaistu 4. toukokuuta 2009].

Perheessä kerrotaan, että tässä vanhassakaupungissa sijainneessa kaupassa kestittiin kauppamatkustajia, jotka kävivät kaupittelemassa tavaroitaan naapurustossa ja keräsivät voimiaan loppumatkaa varten. Kaupassa he maistoivat perheen valmistamia paikallisia ruokia. Pavuista, perunasta ja makkarasta valmistettu keitto oli aina ruokalistalla, ja siitä tuli kauppamatkustajien kestosuosikki. Kaupan ja myöhemmin ravintolan perustaneen pariskunnan tytär Hélia Costa kertoo: ”Kauppamatkustajat olivat myös tavarantoimittajiamme, ja tunsimme heidät hyvin. Eräänä päivänä yksi heistä tuli syömään, ja äitini tarjoili hänelle isovanhempieni reseptillä valmistettua keittoa. Hänestä keitto oli niin hyvää, että hän toi myös ystävänsä maistamaan sitä. Koska meillä valmistettiin silloin muita keittoja, hän kuvaili tarkoittamaansa reseptiä seuraavasti: ”Tarkoitan sitä tummaa, tuhtia keittoa, joka näyttää katukiveykseltä”. Tällä hän tarkoitti alueen mukulakivikatuja, joita täällä on vieläkin olemassa.”

Keiton nimi sai alkunsa tämän Ribatejon alueella sijaitsevan kaupungin vanhimpia katuja päällystävistä kivistä. Siitä tuli myyntinimi perinteiselle ja yksinkertaiselle keitolle, jonka maine kiiri suusta suuhun ja houkutteli kaupunkiin matkailijoita, jotka tulivat sinne varta vasten keittoa maistamaan. Pienen ruokakaupan yhteyteen perustettiin vuonna 1962 ravintola, jota pidetään Sopa da Pedra de Almeirim -keiton uranuurtajana. Vuosien varrella perustettiin myös muita ravintoloita, jotka valmistivat Sopa da Pedra de Almeirim -keittoa paikallisen reseptin mukaan, ja tämän kulinaarisen toiminnan merkitys kasvoi entisestään.

Teófilo Bragan teoksen Contos Tradicionais do Povo Português [perinteisiä portugalilaisia kansantaruja] (1883) mukaan kaikki alkoi siitä, että kerjäläismunkki huijasi helppouskoisen maanviljelijän uskomaan, että hän oli valmistanut maukkaan keiton taskussaan olleesta kivestä. Kivikeittoon lisättiin perunaa, papuja ja makkaraa. Koska nimi ”Sopa da Pedra” yhdistettiin tarinassa kuvailtuun keittoon ja tarinan keiton ainesosat olivat samanlaiset kuin Almeirimin keitossa, taru ja totuus sekoittuivat toisiinsa. Näin aidon Sopa da Pedra de Almeirim -keiton maine kasvoi. Koska ravintolassa kävijät usein kysyivät, onko keitossa kiviä, liemikulhoon ryhdyttiin laittamaan kivi ennen tarjoilua.

Sopa da Pedra de Almeirim -keiton maine on levinnyt koko maahan ja jopa ulkomaille, mikä on tämän Ribatejon alueella sijaitsevan kunnan kulttuurista, historiallista, kansatieteellistä ja kulinaarista perintöä levittävän ja vaalivan Almeirimin gastronomisen yhdistyksen (Confraria Gastronómica de Almeirim) ansiota. ”Sopa da Pedra erottuu selvästi kaikista Almeirimille tyypillisistä resepteistä. Matkustamme ympäri maata mainostamassa sitä, ja olemme levittäneet sanaa myös Espanjassa, Ranskassa, Belgiassa ja Unkarissa”, sanoo Rui Figueiredo. Hän toimii suurmestarina yhdistyksessä, joka on järjestänyt vuotuista Sopa da Pedra de Almeirim -festivaalia vuodesta 2013.

Tämä perinteinen erikoisuus on niin tiiviisti kytköksissä syntypaikkaansa Almeirimiin, että vuosien varrella Sopa da Pedra de Almeirim -keittoa on ylistetty ikoniseksi ruokalajiksi, ja se on yksi tunnetuimmista erikoisuuksista Portugalin kansallisissa ruoanlaitto-ohjelmissa (RTP, 2009, 7 Maravilhas da Gastronomia| Sopa da Pedra| Reportagem; RTP Memória, 2017, Horizontes da Memória, Sopa da Pedra, Almeirim, 1999; TV4Ribatejo, 2009, Morreu a Mãe da Sopa da Pedra).

Kansallisten ruokalajien säilyttämisen ja levittämisen keskeiset henkilöt, kuten Maria de Lourdes Modesto, ovat 1960-luvulta alkaen ottaneet Sopa da Pedra de Almeirim -keiton reseptin suosittujen reseptiensä joukkoon [Modesto, M.L. (1982), Cozinha Tradicional Portuguesa [perinteinen portugalilainen ruoka], Verbo, Lissabon, ensimmäinen painos].

Vuodesta 2013 alkaen järjestetty vuotuinen Sopa da Pedra -festivaali on muodostunut yhdeksi kaupungin kulttuurielämän tärkeimmistä tapahtumista, johon tulee tuhansia kävijöitä. Tapahtumaa edistää kunnanvaltuuston tuella Almeirimin gastronominen yhdistys, joka perustettiin edistämään tyypillistä paikallista ruokaa ja erityisesti Sopa da Pedra de Almeirim -keittoa.

(1) EUVL L 343, 14.12.2012, s. 1.